b'\n_START_ARTICLE_\nPrano Juozapo \xc5\xbdem\xc4\x97\n_START_PARAGRAPH_\nPrano Juozapo \xc5\xbdem\xc4\x97 (rus. \xd0\x97\xd0\xb5\xd0\xbc\xd0\xbb\xd1\x8f \xd0\xa4\xd1\x80\xd0\xb0\xd0\xbd\xd1\x86\xd0\xb0-\xd0\x98\xd0\xbe\xd1\x81\xd0\xb8\xd1\x84\xd0\xb0)\xc2\xa0\xe2\x80\x93 anks\xc4\x8diau negyvenamas salynas Arktyje, tarp Svalbardo ir \xc5\xa0iaurin\xc4\x97s \xc5\xbdem\xc4\x97s, prie Barentso j\xc5\xabros. Prano Juozapo \xc5\xbdem\xc4\x97 nutolusi 900\xe2\x80\x931110\xc2\xa0km nuo \xc5\xa0iaur\xc4\x97s a\xc5\xa1igalio. Plotas\xc2\xa0\xe2\x80\x93 16 134\xc2\xa0km\xc2\xb2. Salynas susideda i\xc5\xa1 85 sal\xc5\xb3. Aleksandros saloje \xc4\xafrengta pati \xc5\xa1iauriausia Rusijos karin\xc4\x97 baz\xc4\x97 ir pasienio u\xc5\xbekarda._NEWLINE_Did\xc5\xbeiausios salos: Vil\xc4\x8deko \xc5\xbdem\xc4\x97, Grehamo Belo sala, Jurgio \xc5\xbdem\xc4\x97, Aleksandros \xc5\xbdem\xc4\x97, Vyner Noi\xc5\xa1tatas, Rudolfo sala, Hukerio sala, Nortbrukas, Halo sala ir kt._NEWLINE_Priklauso Rusijai, Archangelsko sri\xc4\x8diai._NEWLINE_Salyn\xc4\x85 1873\xc2\xa0m. atrado Austrijos-Vengrijos ekspedicija, vadovaujama tyrin\xc4\x97toj\xc5\xb3 Julius von Payer ir Karl Weyprecht. Austrijos-Vengrijos imperatoriaus Pranci\xc5\xa1kaus Juozapo I garbei naujai atrasta teritorija buvo pavadinta jo vardu. Kadangi ekspedicija buvo finansuota priva\xc4\x8diomis l\xc4\x97\xc5\xa1omis ir neoficiali, salynas niekada nepriklaus\xc4\x97 Austrijai.\n_START_SECTION_\nKlimatas\n_START_PARAGRAPH_\nAuk\xc5\xa1\xc4\x8diausia temperat\xc5\xabra saus\xc4\xaf siekia -10,5\xc2\xa0\xc2\xb0C, liep\xc4\x85\xc2\xa0\xe2\x80\x93 +2,2\xc2\xa0\xc2\xb0C. Poliarin\xc4\x97 \xc5\xbeiema trunka a\xc5\xa1tuonis m\xc4\x97nesius.'